**ДЕСЕТИ МЕЖДУНАРОДЕН ЕСЕНЕН НАУЧНО-ОБРАЗОВАТЕЛЕН ФОРУМ**

**„ДИАЛОГЪТ В ОБРАЗОВАНИЕТО – СЪВРЕМЕННОСТ И ПЕРСПЕКТИВИ”**

**Ръководител**: гл. ас. д-р Мария Тотоманова-Панева

Целта на традиционния есенен форум на Департамента за информация и усъвършенстване на учители на СУ „Св. Климент Охридски“ е да се анализира и представи една модерна визия за съвременното образование и съвременния учител чрез участието на широк кръг учени и педагогически специалисти, експерти в образованието, представители на синдикални и неправителствени организации. В този смисъл събитието предоставя поле за активен диалог между различните субекти в образователната сфера.

Десетото юбилейно издание на форума се проведе на 14. Ноември 2020 г. изцяло в електронна среда в четири паралелни секции: 1. Взаимодействие между образователните институции и семейството; 2. Иновации в образованието; 3. Образователна среда, подпомагана от технологиите; 4. Училище, университет и продължаваща квалификация на учителите. Във форума взеха участие университетски преподаватели (от пет български и един чуждестранен университет) и педагогически специалисти (директори, учители, експерти от цялата страна), както и представители на неправителствения сектор.

Акцентът на научното събитие логично бе поставен върху предизвикателствата пред образователните институции на всички нива, породени от непредвиденото преминаване към дистанционно обучение. Произтичащата от това нужда за диалог между институциите и семейството бе сред основните теми в дискусията. Бяха споделени ценни наблюдения и резултати от проучвания на мненията на всички заинтересовани страни: преподаватели, учители, ученици и родители. Аудиторията имаше възможността да се запознае с изследванията на учители, защитили успешно своите нововъведения в образованието и получили първа професионално-квалификационна степен в ДИУУ.

Научните доклади, изнесени на Десетия международен есенен научно-образователен форум се публикуват в сборник „Диалогът в образованието – съвременност и перспективи”.